ธปท.ไม่ห่วงเงินทุนไหลออกแม้เฟดขึ้นดอกเบี้ย
"ประสาร"ฟันธงไม่ห่วงเงินทุนไหลออกแม้เฟดตัดสินใจขยับดอกเบี้ย เหตุทุนสำรองสูง หนี้ต่างประเทศต่ำ
17 ก.ย. 2558

"ประสาร"ฟันธงไม่ห่วงเงินทุนไหลออกแม้เฟดตัดสินใจขยับดอกเบี้ย เหตุทุนสำรองสูง หนี้ต่างประเทศต่ำ
นายประสาร ไตรรัตน์วรกุล ผู้ว่าการ ธนาคารแห่งประเทศ (ธปท.) เปิดเผยว่า แม้หลายคนจะห่วงว่าหากธนาคารกลางสหรัฐฯ(เฟด)จะปรับขึ้นอัตราดอกเบี้ยในรอบนี้(ในการประชุม 16-17 ก.ย.)จะทำให้เงินทุนไหลออกจากไทย แต่เท่าที่ธปท.ประเมินเงินทุนไหลออกจากไทยไม่น่าห่วง เนื่องจากระดับทุนสำรองระหว่างประเทศของไทยยังสูงประมาณ 1.7 แสนล้านเหรียญสหรัฐ ขณะที่สัดส่วนหนี้ต่างประเทศมีรวมกันอยู่ที่ประมาณ 1.3 แสนล้านเหรียญสหรัฐ ซึ่งยังต่ำกว่าทุนสำรองของไทย
“ตอนนี้ถ้าเทียบหนี้ต่างประเทศต่อทุนสำรองยังต่ำกว่า ดุลบัญชีเดินสะพัดปีนี้ก็ยังเกินดุลและถ้าดูในส่วนการถือลงทุนของต่างชาติในตลาดพันธบัตรก็ยังมีสัดส่วนที่ต่ำประมาณ 8% ของมูลค่าพันธบัตรทั้งหมด ส่วนในตลาดหุ้นนักลงทุนต่างชาติถืออยู่ในสัดส่วนประมาณ 30% ส่วนใหญ่ก็เป็นการถือลงทุนยาว ถือลงทุนในกิจการพาณิชย์เป็นหลัก ฉะนั้น เงินทุนไหลออกจากกรณีที่เฟดอาจจะขึ้นดอกเบี้ยไม่น่าห่วง” นายประสารกล่าว